Rozhodnutie Komisie
z 30. januára 1981
o zozname prevádzkarní v Argentínskej republike schválených na účely dovozu čerstvého hovädzieho, teľacieho a ovčieho mäsa aj mäsa domácich nepárnokopytníkov do spoločenstva
(81/91/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 72/462/EHS z 12. decembra 1972 o otázkach pri zdravotných a hygienických kontrolách pri dovoze hovädzieho dobytka, ošípaných a čerstvého mäsa z tretích krajín [1], a najmä na jej článok 4 ods. 1 a článok 18 ods. 1 písm. a) a b),
keďže prevádzkarne v nečlenských krajinách nemôžu byť oprávnené na vývoz čerstvého mäsa do spoločenstva, pokiaľ nespĺňajú všeobecné a zvláštne podmienky stanovené v smernici 72/462/EHS;
keďže Argentína postúpila v súlade s článkom 4 ods. 3 smernice 72/462/EHS zoznam prevádzkarní oprávnených vyvážať do spoločenstva;
keďže kontroly spoločenstva vykonané na mieste preukázali, že hygienické podmienky mnohých z týchto prevádzkarní sú primerané a že preto môžu byť tieto prevádzkarne zapísané do prvého zoznamu vypracovaného v súlade s článkom 4 ods. 1 uvedenej smernice, z ktorých je možné povoliť dovoz čerstvého mäsa;
keďže ostatné prevádzkarne navrhované Argentínou musia byť preskúmané na základe dodatočných informácií so zreteľom na ich hygienické podmienky a ich schopnosť rýchlo sa prispôsobiť príslušnej legislatíve spoločenstva;
keďže zároveň, a aj na zamedzenie náhleho prerušenia existujúcich obchodných transakcií, je možné týmto prevádzkarňam dočasne povoliť, aby pokračovali vo vývoze čerstvého mäsa do tých členských štátov, ktoré sú pripravené tento vývoz prijať;
keďže bude nutné znova preskúmať a v prípade nutnosti zmeniť toto rozhodnutie so zreteľom na urobené opatrenia a vykonané zlepšenia;
keďže treba pripomenúť, že dovoz čerstvého mäsa podlieha aj ďalšej veterinárnej legislatíve spoločenstva, najmä so zreteľom na požiadavky zdravotnej ochrany vrátane špeciálnych ustanovení týkajúcich sa Dánska, Írska a Spojeného kráľovstva;
keďže podmienky dovozu čerstvého mäsa z prevádzkarní uvedených v zozname pripojenom k tomuto rozhodnutiu naďalej podliehajú ustanoveniam spoločenstva stanoveným inde a všeobecným ustanoveniam zmluvy; keďže najmä dovoz z nečlenských krajín a opätovný vývoz určitých kategórií mäsa do iných členských krajín, napr. mias, ktoré vážia menej ako 3 kilogramy, alebo mias, ktoré obsahujú zvyšky určitých látok, na ktoré sa ešte nevzťahujú zvláštne harmonizované pravidlá, naďalej podlieha zdravotnej legislatíve dovážajúceho členského štátu;
keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
1. Prevádzkarne v Argentínskej republike, uvedené v prílohe, sa týmto schvaľujú na účely dovozu čerstvého hovädzieho, teľacieho a ovčieho mäsa a mäsa domácich nepárnokopytníkov do spoločenstva.
2. Dovozy z týchto prevádzkarní naďalej podliehajú veterinárnym ustanoveniam spoločenstva stanoveným inde, a to najmä ustanoveniam, ktoré sa týkajú požiadaviek zdravotnej ochrany.
Článok 2
1. Členské štáty zakážu dovoz vyššie uvedených kategórií čerstvého mäsa uvedených v článku 1 ods. 1, ktoré pochádzajú z iných prevádzkarní, ako sú tie, ktoré sú uvedené v prílohe.
2. Tento zákaz však nebude platiť do 31. augusta 1981 pre tie prevádzkarne, ktoré nie sú uvedené v zozname, ale ktoré boli oficiálne schválené a navrhnuté argentínskymi úradmi 1. septembra 1980 podľa článku 4 ods. 3 smernice 72/462/EHS, pokiaľ nie je do 1. septembra 1981 prijaté rozhodnutie v opačnom zmysle, v súlade s článkom 4 ods. 1 vyššie uvedenej smernice.
Komisia postúpi zoznam týchto prevádzkarní členským štátom.
Článok 3
Toto rozhodnutie nadobúda účinnosť 1. februára 1981.
Článok 4
Toto rozhodnutie bude revidované a v prípade potreby pozmenené pred 1. júlom 1981.
Článok 5
Toto rozhodnutie je adresované členským štátom.
V Bruseli 30. januára 1981